Michael Carrick

**Michael Carrick** (* 28. júl 1981, Wallsand) je bývalý anglický futbalový záložník, v minulosti hrajúci v drese Manchestru United. Hrával tiež za kluby West Ham United a Tottenham Hotspur. Jeho herný štýl bol charakteristický presnými prihrávkami a centrami. Za reprezentáciu nastúpil v dvadsiatich zápasoch. 

## Klubová kariéra
### Začiatky
Michael sa narodil v meste Wallsend rodičom Vinceovi a Lynn. Prvýkrát začal hrávať futbal v piatich rokoch. V klube Wallsend Boys Club, kde jeho otec pracoval ako dobrovoľník, hrával po sobotných večeroch malý futbal s piatimi hráčmi na oboch stranách. Počas školských rokov, až do prestupu do West Hamu, hrával Michael na pozícii stredového útočníka. Až vo West Hame začal nastupovať v strede zálohy. 

### West Ham
Počas celého štúdia až po maturitu v roku 1997 bol Michael sledovaný mnohými skautmi z rôznych klubov. Viacero klubov zo severovýchodu, odkiaľ Carrick pochádzal, s ním chcelo podpísať zmluvu, no Michael sa rozhodol pre West Ham. 

Jeho profesionálna kariéra začala v akadémii West Hamu v roku 1998. Dobrý výkon podal vo finále FA Youth Cupu v sezóne 1998 – 99, kde po boku Joe Colea, pomohol k výhre 9:0 nad Coventry City dvoma gólmi. 

Carrick zažil svoj seniorský debut ako striedajúci hráč v auguste 1999, keď pri výhre 3:0 nad Bradfordom City striedal Ria Ferdinanda. V tej sezóne strávil niekoľko mesiacov na hosťovaní v klube Swindon Town a mesiac v klube Birmingham City. Odohral tiež niekoľko zápasov za West Ham. V sezóne 2000 – 01, jeho prvej kompletnej v prvom tíme, sa vďaka dobrým výkonom dostal do nominácie na cenu pre najlepšieho mladého hráča (víťazom sa stal Steven Gerrard z Liverpoolu). 

V sezóne 2002 – 03 bol zranený a West Ham zostúpil z Premier League. Carrick sa rozhodol zostať v klube a odohral ďalšiu sezónu v Prvej divízii. Po tejto sezóne sa o jeho služby začali zaujímať viaceré kluby ako Portsmouth, Tottenham Hotspur a Arsenal. Pôvodne mal prestúpiť do Arsenalu, ale rozhodol sa zostať v klube Patrick Vieira a z tohto transferu zišlo.

### Tottenham Hotspur
Pred sezónou 2004 – 05 prestúpil Carrick do Tottenhamu Hotspur za sumu 2,75 milióna libier. Nasledujúce dve sezóny v klube boli pre Carricka úspešné a Tottenham získal úspechy po veľkých investíciách do nových hráčov a nového manažmentu. Pod vedením manažéra Martina Jola, sa Carrick zo Spurs dostali v sezónach 2004 – 05 a 2005 – 06 na vrchol slávy. 

### Manchester United

31. júla 2006 prestúpil Carrick do Manchestru United. Prvá ponuka Manchestru 10 miliónov libier bola zamietnutá, no druhá vo výške 14 miliónov libier, ktorá sa môže vyšplhať až na 18,6 milióna bola akceptovaná. To spravilo z Carricka šiesteho najdrahšieho hráča Manchestru United všetkých čias. Dostal dres s číslom 16, ktoré pred ním nosil kapitán Roy Keane. 

5. augusta 2006, v predsezónnom prípravnom zápase proti Ajaxu na turnaji v Amsterdame, utrpel Carrick zranenie väzov v členku. To oddialilo jeho ligový debut o tri týždne. Ligovú premiéru teda zažil 23. augusta 2006, keď prišiel na ihrisko ako striedajúci hráč vo víťaznom zápase 0:3 na ihrisku Charltonu Athletic. V základnej zostave nastúpil 26. augusta 2006 na Vicarage Road pri výhre 1:2 nad domácim Watfordom. Carrick nastúpil skoro v každom zápase v sezóne 2006 – 07. Krátkodobo bol zranený v decembri, kedy ho v strede zálohy museli nahradiť John O’Shea a Darren Fletcher. 13. januára 2007 strelil svoj prvý gól vo víťaznom domácom zápase s Aston Villou. 10. apríla 2007 strelil svoje prvé dva góly v európskych pohároch, pri domácej výhre 7:1 proti AS Rím v štvrťfinále Ligy majstrov. Strelil prvý a šiesty gól Manchestru na ceste do semifinále, v ktorom vypadli s ďalším talianskym klubom AC Miláno celkovým súčtom 3:5. Jeho prvá sezóna v drese United skončila veľkým úspechom, keď sa po remíze Chelsea s Arsenalom 1:1 na Emirates Stadium mohli hráči Manchestru radovať z anglického titulu. 

S príchodmi Owena Hargreavesa a Andersona na Old Trafford v sezóne 2007 – 08, nemal Carrick zaručené miesto v základnej zostave Manchestru. V októbri 2007 utrpel Michael v zápase Ligy majstrov proti AS Rím zranenie lakťa. Do hry sa vrátil 3. novembra 2007, keď nastúpil ako striedajúci hráč proti Arsenalu. 10. februára 2008 strelil Carrick svoj prvý gól v sezóne 2007 – 08, keď v nadstavenom čase znížil na konečných 1:2 v mestskom derby proti Manchestru City. Svoj druhý gól v sezóne dal za šťastných okolností 3. mája 2008 pri výhre nad jeho bývalým klubom West Hamom 4:1. To boli jeho jediné góly v sezóne 2007 – 08. Napriek tomu získali United ďalší ligový titul, po výhre v poslednom kole nad Wiganom. 

18. apríla 2008, týždeň po obhajobe titulu, United ocenili Carrickovu prácu a ponúkli mu nový 5-ročný kontrakt, spolu s obrancami Riom Ferdinandom a Wesom Brownom, ktorý ho udrží na Old Trafford do roku 2013. Kontrakt bol nakoniec podpísaný 17. mája 2008. 21. mája 2008, odohral Michael celých 120 minút vo víťaznom moskovskom finále Ligy majstrov proti Chelsea, ktoré vyhral Manchester 6:5 po pokutových kopoch. Michael premenil v poradí druhú penaltu United a mohol sa tak tešiť zo svojho prvého víťazstva v Lige majstrov. 

1. novembra 2008 strelil svoj prvý gól v sezóne 2008 – 09, keď sa ľavou nohou nádherne trafil v domácom zápase proti Hullu City. O dva týždne neskôr strelil svoj druhý gól pri výhre 5:0 proti Stoke City. Neskôr strelil gól v zápase s Portsmouthom, ktorý bol jeho prvým v kalendárnom roku 2009. 13. mája 2009 strelil v 86. minúte víťazný gól na pôde Wiganu. Táto výhra dala United náskok 6 bodov pred Liverpoolom, vďaka čomu stačilo Manchestru na titul v posledných dvoch kolách raz remizovať. United remizovali 0:0 s Arsenalom, vďaka čomu získali tretí ligový titul v rade. Carrick tiež získal titul v každej sezóne ktorú odohral v drese Manchestru. 27. mája 2009 odohral Carrick celých 90 minút vo finále Ligy Majstrov v Ríme proti FC Barcelona, ktorý United prehrali 0:2 a nedokázali tak obhájiť titul. 

30. septembra 2009 strelil Carrick svoj prvý gól v novej sezóne, keď sa trafil do siete nemeckého šampióna VfL Wolfsburg v prvom domácom zápase Ligy majstrov, ktorý United vyhrali 2:1. 21. novembra 2009 strelil svoj prvý ligový gól v sezóne, keď sa trafil proti Evertonu pri domácom víťazstve 3:0. Počas krízy v obrane počas decembra hrával na pozícii stopéra. Carrick predtým nikdy nehral na pozícii v obrane, no bol šťastný že môže pomôcť. Sir Alex Ferguson sa vyjadril tiež spokojnosť s jeho výkonom proti West Hamu. 8. decembra 2009 nastúpil Carrick v obrane opäť, tentoraz v trojčlennom zložení spolu s ďalším záložníkom Darrenom Fletcherom a jediným obrancom Patricom Evrom vo víťaznom zápase Ligy majstrov vo Wolfsburgu. 30. decembra 2009 strelil Carrick svoj tretí gól v sezóne pri výhre 5:0 proti Wiganu. Bol to posledný zápas United v roku 2009. 25. januára 2010 strelil svoj prvý gól v novom roku a zároveň prvý gól v Ligovom pohári v živote. Presadil sa v odvetnom semifinále proti mestskému rivalovi Manchestru City, ktoré United vyhrali 3:1 a vďaka hlavičke Wayna Rooneyho zo záveru zápasu postúpili do finále. 16. februára 2010 bol Michael vylúčený vôbec prvýkrát v kariére, keď dostal dve žlté karty vo víťaznom zápase Ligy majstrov na štadióne San Siro proti AC Miláno. Prvú uvidel po faule na Ronaldinha a druhú po zakopnutí lopty v nadstavenom čase zápasu.

## Reprezentačná kariéra

Carrick nastúpil prvýkrát za reprezentáciu Anglicka v máji 2005 počas anglického turné po Spojených štátoch. Anglický manažér Sven-Göran Eriksson považoval Carricka za dobrú voľbu do zálohy. 8. mája 2006 bol Carrick nominovaný na Majstrovstvá sveta vo futbale 2006. Na turnaji nastúpil v jedinom zápase, keď hral v základnej skupine pri výhre 1:0 nad Ekvádorom. V ďalšom zápase proti Portugalsku, nastúpil na jeho mieste Owen Hargreaves ktorý hral proti Ekvádoru na pravom krídle. 

Napriek vyrovnaným výkonom v drese Manchestru United, bol Carrick stále prehliadaný anglickými manažérmi, ktorý preferovali v zálohe Franka Lamparda, Stevena Gerrarda, Joe Colea či Garetha Barryho. Nastupoval sporadicky pod vedením Svena-Görana Erikssona i jeho nástupcu Steva McClarena. 

Do reprezentácie sa vrátil 19. novembra 2008 keď pod vedením Fabia Capella porazilo Anglicko v priateľskom zápase v Berlíne Nemcov 2:1. Nastúpil po boku Garetha Barryho v strede zálohy a podľa mnohých médií bol najlepším hráčom zápasu. 

## Osobný život
Michael má mladšieho brata Graema ktorý sa narodil 3. apríla 1985. Graem tiež hrával za West Ham, no kvôli zraneniam musel skončiť. V súčasnosti pracuje ako tréner. V minulosti pracoval v akadémii Newcastlu, kde trénoval výbery do 10 a 16 rokov. 

Carrick sa oženil s manželkou Lisou 16. júna 2007, v rovnaký deň ako reprezentačný spoluhráči Steven Gerrard a Gary Neville. Má dcéru Louise, ktorá sa narodila 13. marca 2008. 

## Štatistiky

*Zápasy odohraté k 20. februáru 2010*

## Trofeje
### Klubové
;West Ham United
*FA Youth Cup (1): 1998 – 99
*PFA Team of the Year (Prvá divízia): 2004

;Manchester United
*Premier League (3): 2006 – 07, 2007 – 08, 2008 – 09
*FA Community Shield (2): 2007,  2008
*Liga majstrov UEFA (1): 2007 – 08
*Majstrovstvá sveta klubov (1): 2008

## Externé odkazy
*Profil na ManUtd.com
*Profil na StretfordEnd.co.uk

## Zdroj

Kategória:Narodenia v 1981
Kategória:Anglickí futbalisti
Kategória:Hráči West Ham United FC
Kategória:Hráči Birmingham City FC
Kategória:Hráči Tottenham Hotspur FC
Kategória:Hráči Manchester United FC
Kategória:Hráči Majstrovstiev sveta vo futbale 2010